钦定古今图书集成/明伦汇编/官常典/第489卷 > 杨义臣
## 钦定古今图书集成/明伦汇编/官常典/第489卷 > 杨义臣

按《隋书》本传：“义臣，代人也。本姓尉迟氏。父崇，仕周为
仪同大将军，以兵镇恒山。时高祖甚亲待之。及为丞
相，尉迥作乱，崇以宗族之故，自囚于狱，遣使请罪。高
祖下书慰谕之，即使驰驿入朝，恒置左右。开皇初，封
秦兴县公。岁馀，从行军总管达奚长儒击突厥于周
盘，力战而死。赠大将军、豫州刺史，以义臣袭崇官爵。”
时义臣尚幼，养于宫中，年未弱冠，奉诏宿卫，如千牛
者数年，赏赐甚厚。上尝从容言及恩旧，顾义臣嗟叹
久之，因下诏曰：“朕受命之初，群凶未定，明识之士，有足可怀。尉义臣与尉迥，本同骨肉，既狂悖，作乱邺城，
其父崇时在常山，典司兵甲，与迥邻接，又是至亲，知
逆顺之理，识天人之意，即陈丹款，虑染恶徒，自执有
司，请归相府。及北夷内侵，横戈制敌，轻生重义，马革
言旋，操表存亡，事贯幽显，虽高官大赏，延及于世，未
足表松筠之志，彰节义之门。义臣可赐姓杨氏，赐钱
三万贯，酒三十斛，米麦各百斛，编之属籍，为皇太孙。”
未几，拜陕州刺史。义臣性谨厚，能驰射，有将领之才，
由是上甚重之。其后突厥达头可汗犯塞，以行军总
管率步骑三万出白道，与贼遇，战，大破之。明年，突厥
又寇边，雁门、马邑多被其患，义臣击之，卤遂出塞，因
而追之，至大斤山，与卤相遇。时太平公史万岁军亦
至，义臣与万岁合军击卤，大破之。万岁为杨素所陷
而死，义臣功竟不录。仁寿初，拜朔州总管，赐以御甲。
炀帝嗣位，汉王谅作乱并州。时代州总管李景为汉
王将乔锺葵所围，诏义臣救之。义臣率马步二万，夜
出西陉，迟明行数十里，锺葵觇见义臣兵少，悉众拒
之。锺葵亚将王拔，骁勇，善用槊，射之者不能中，每以
数骑陷陈。义臣患之，募能当拔者，车骑将军杨思恩
请当之。义臣见思恩气貌雄勇，顾之曰：“壮士也！”赐以
卮酒。思恩望见拔，立于陈后，投觞于地，策马赴之。再
往不克，义臣复选骑士十馀人从之。思恩遂突击，杀
数人，直至拔麾下。短兵方接，所从骑士退，思恩为拔
所杀，拔遂乘之，义臣军北者十馀里。于是购得思恩
尸，义臣哭之甚恸，三军莫不下泣，所从骑士皆腰斩。
义臣自以兵少，悉取军中牛驴，得数千头。复令兵数
百人，人持一鼓，潜驱之涧谷间，出其不意。义臣晡后
复与锺葵军战，兵初合，命驱牛驴者疾进，一时鸣鼓，
尘埃涨天，锺葵军不知，以为伏兵发，因而大溃，纵击
破之。以功进封上大将军，赐物二千段，杂彩五百段，
女妓十人，良马二十匹。寻授相州刺史。后三岁，征为
宗正卿。未几，转太仆卿。从征吐谷浑，令义臣屯琵琶
峡，连营八十里，南接元寿，北连段文振，合围浑主于
覆袁川。其后复征辽东，以军将指肃慎道。至鸭绿水，
与乙支文德战，每为先锋，一日七捷。后与诸军俱败，
竟坐免。俄而复位。明年，以为军副，与大将军宇文述
趣平壤，至鸭绿水。会杨元感作乱，班师。检校赵郡太
守。妖贼向海公聚众作乱，寇扶风、安定间，义臣奉诏
击平之。寻从帝复征辽东，进位左光禄大夫。时渤海
高士达、清河张金称并相聚为盗，众已数万，攻陷郡
县。帝遣将军段达讨之，不能克。诏义臣率辽东还兵
数万击之，大破士达，斩金称。又收合降贼，入《豆子䴚》
《诗格》谦擒之。以状闻奏，帝恶其威名，遽追入朝，贼由
是复盛。义臣以功进位光禄大夫，寻拜礼部尚书。未
几，卒官。